Il Centri di investigazions sociologjichis de Galizie al à publicât che al è pôc un studi su la situazion linguistiche e identitarie dal paîs. Il 50,3 dai citadins al calcole il galizian di marilenghe, il 24,2% al declare di sintîsi ad in plen bilengâl galizian – castilian, e il 24,9% al ten di lenghe mari il castilian. Sul front identitari, la plui part dai intervistâts (7 su 10) si sint sei galiziane che spagnole, il 20% si sint plui galizian che no spagnûl, il 3,8% si declare dome galizian e il 3% dome spagnûl. Di un pont di viste politic, il 62% des personis sintudis e à declarât di judicâ positîf il nivel di autonomie cumò in vore.
Cualchi zornade plui tart a son stâts comunicâts ancje i risultâts de inchieste dal 2008 sui ûs linguistics de popolazion fate dal Istitût di statistiche de Catalogne (Idescat). Achì, il 57,9% de popolazion al dîs che la sô lenghe di ogni dì e je il castilian e il 47,6% che e je il catalan (uns 12% de int, di fat, lis calcole dutis e dôs di ordenariis). Di segnalâ ancje che par cuasi il 2% dai residents la lenghe di ogni dì e je chê arabe e pal 0,5% e je il romanì (lenghe dai rom). Rispiet a cinc agns indaûr l’ûs abituâl dal catalan al à fat dai pas indaûr (-4%) e chel dal castilian al è cressût (+6%). Lis percentuâls a cambiin un pôc se si fâs riferiment ae prime lenghe dai residents: pal 58,8% e je il castilian, pal 35,4% il catalan, pal 2,6% l’arap, pal 0,9% il romanì, e pal 0,6% il galizian. L’aranês (varietât ocitane ricognossude in Catalogne) al è la lenghe mari di 3.200 personis, ma e ven doprade ogni dì dome di uns 2 mil di lôr.
Font: Eurolang, 25/06/09; Avui, 30/06/09; Món Divers, 30/06/09
fur_Latn fur_Latn cat_Latn